Tigris
Tigris, tigris, csóvafény
éjszakáknak erdején,
mily kéz adta teneked
szörnyű és szép termeted?

Mily mélyben, ég-tájakon
izzott a szemed vakon?
Volt tüzét felkapni vész?
Volt-e megragadni kéz?

Szíved izmait mi csel
és mi váll csavarta fel?
És mikor vert, volt erő,
kéz-láb, dacra vakmerő?

Volt pöröly? és lánc-e, több?
Mily kohón forrt a velőd?
Volt üllő? volt vad kapocs,
gyilkos présével dacos?

Hogy a csillagfény kigyúlt
s az ég nedves könnye hullt,
rád mosolygott Alkotód?
Ki bárányt is alkotott?

Tigris, tigris, csóvafény
éjszakáknak erdején,
mily kéz adta teneked
szörnyű és szép termeted?
Versek